b'\n_START_ARTICLE_\nStanislavas Ciolekas\n_START_SECTION_\nBiografija\n_START_PARAGRAPH_\nLenkijos bajor\xc5\xb3 herbo \xe2\x80\x9eCiolek\xe2\x80\x9c atstovas. Mazovijos vaivados And\xc5\xbeejaus Cioleko (1356\xe2\x80\x931396) ir El\xc5\xbebietos i\xc5\xa1 Sulimovo s\xc5\xabnus. Broliai\xc2\xa0\xe2\x80\x93 Vygandas, Andreasas ir Klemensas._NEWLINE_1392\xe2\x80\x931402 m. Stanislavas Cioleklas mok\xc4\x97si Pary\xc5\xbeiaus universitete, kur gavo humanitarini\xc5\xb3 moksl\xc5\xb3 magistro laipsn\xc4\xaf. Karaliaus Jogailos valdymo metu, 1410 m., buvo paskirtas karaliaus kanceliarijos sekretoriumi, bet buvo nu\xc5\xa1alintas nuo t\xc5\xb3 pareig\xc5\xb3 1419 m. d\xc4\x97l paskvilio para\xc5\xa1ymo ant karalien\xc4\x97s El\xc5\xbebietos Granovskos. 1420 m. v\xc4\x97l prad\xc4\x97jo dirbti karaliaus kanceliarijoje. Tais pa\xc4\x8diais metais \xc4\xafstojo \xc4\xaf Krokuvos akademij\xc4\x85 ir netrukus suart\xc4\x97jo su Lietuvos did\xc5\xbeiuoju kunigaik\xc5\xa1\xc4\x8diu Vytautu. 1410\xe2\x80\x931420 m. dalyvavo lenk\xc5\xb3 derybose su kry\xc5\xbeiuo\xc4\x8diais, tame tarpe vyko su pasiuntinybe 1413 m. pas Teuton\xc5\xb3 ordin\xc4\x85 \xc5\xbdemaitijos reikalais. Bendradarbiavo su Krokuvos vyskupu Zbignevu Olesnickiu ir buvo jo \xc5\xa1alininkas. 1410 m. kartu su Zbignevu Olesnickiu va\xc5\xbeiavo su diplomatine misija pas Vokietijos imperatori\xc5\xb3 Zigmant\xc4\x85 Liuksemburgiet\xc4\xaf._NEWLINE_1411\xe2\x80\x931421 m. Stanislavas Ciolekas vykd\xc4\x97 Krokuvos \xc5\xbeem\xc4\x97s notaro ir Krokuvos kapitulos funkcijas. Greitai kilo ba\xc5\xbenytine hierarchija, buvo Gniezno ir Poznan\xc4\x97s kanauninku. 1423 m., karalien\xc4\x97s Sofijos palaikymo d\xc4\x97ka, gavo Kar\xc5\xabnos pakanclerio pareigyb\xc4\x99. 1425 m. Romos kurija neleido jam u\xc5\xbeimti Plocko vyskupo pareigyb\xc4\x97s, d\xc4\x97l to nutrauk\xc4\x97 ry\xc5\xa1ius su Zbignevu Olesnickiu. 1428 m. buvo paskirtas Poznan\xc4\x97s vyskupas. Buvo husizmo prie\xc5\xa1ininkas._NEWLINE_1434 m. Poznan\xc4\x97s vyskupas Stanislavas Ciolekas dalyvavo Bazelio ba\xc5\xbeny\xc4\x8dios taryboje, o netinkamas valdymas prived\xc4\x97 prie liaudies sukilimo. Jis buvo priverstas b\xc4\x97gti i\xc5\xa1 Poznan\xc4\x97s ir rado prieglobst\xc4\xaf Krokuvoje. 1435 m. gruod\xc5\xbeio 31 d. dalyvavo taikos sutarties su Teuton\xc5\xb3 ordinu pasira\xc5\xa1yme B\xc5\xbeec-Kujavijoje. 1437 m. jis gr\xc4\xaf\xc5\xbeo \xc4\xaf Poznan\xc4\x99._NEWLINE_Mir\xc4\x97 1437 m. lapkri\xc4\x8dio 10 d. Buvo palaidotas kartu su broliu Vigandu \xc5\xa0vento Mikalojaus ba\xc5\xbeny\xc4\x8dioje, Varkoje.'